
Térdimenzió

A javarészt geometrikus, különféle anyagokból összeépített képek, installációk jellemezték munkásságom eddigi szakaszát. A síkfelületre való festést, szinte teljesen elhanyagoltam. Javarész faanyagú tárgyakat, hulladékokat használtam fel, mert könnyű rájuk festeni, és egyszerűen megmunkálhatóak.
Eleinte a puszta látvány utáni látképek, geometrikus leképezése foglalkoztatott inkább, majd elhanyagoltam a láthatót, s az expresszívebb oldalról próbáltam megközelíteni. Így jött a különböző anyagok összessége alkotta fiktív terek építése, majd később lefestése.
A nyáron Losonczy István Tardoson megszervezett művésztelepén számomra új olajfestészeti megoldásokkal kísérletezhettem.
A számomra új technikai megoldások és az ezekből következő festői probléma-lehetőségek mentén jutottam arra következtetésre, hogy a realista ábrázolást geometrikus, fiktív terekkel kombinálom. A koncepciót viszont szerettem volna letisztázni, egyszerűbbé tenni. Kevesebb szín, erőteljesebb hatás, gondoltam. Szerettem volna, ha a terek annyira egyszerűek lennének, akár egy-két formából álljanak.
A 80 x 60cm farostlemezt gessoval alapoztam vékonyan négy rétegen át.
Az alapozás közben helyenként sűrűbb rétegeket vittem fel. A végeredmény egy a véletlen folytán létrejött „foltos”, légies háttér, melyen majd a motívum fraktálokra emlékeztetően sokszorozódik. A háromszög formai arányit felhasználva szerkesztettem olyan teret, amely mintegy önmagába fordul vissza.
A képen egy XVI. század jellemezte tengeri vitorlás látunk, amely „fraktálszerűen” önmagát arányosan megismétli, egyre kisebb formában, a legnagyobb hajótól kiindulva, mindig negyedelve a méretét.
Az áttetsző alapozáson, a négy hajó „lebegve halad az időben, a kép középpontja felé”.



